b'\n_START_ARTICLE_\nMichailas Berezinas\n_START_SECTION_\nBiografija\n_START_PARAGRAPH_\nGim\xc4\x97 1906 m. lapkri\xc4\x8dio 21 d., skurd\xc5\xbeioje valstie\xc4\x8di\xc5\xb3 \xc5\xa1eimoje, Gon\xc4\x8diarkos kaime (Kirilovo apskritis, Vologdos gubernija; dabar Vologdos srities Kirilovo rajonas)._NEWLINE_Dirbti \xc4\x97m\xc4\x97 9 m., buvo samdiniu, juodadarbiu, mi\xc5\xa1kakir\xc4\x8diu, dailide._NEWLINE_Pasibaigus pilietiniam karui 1926 m. \xc4\xafstojo \xc4\xaf Leningrado politechnikos instituto darbinink\xc5\xb3 fakultet\xc4\x85. 1934 m. baig\xc4\x97 Leningrado Karin\xc4\xaf mechanikos institut\xc4\x85 (dabar Baltijos valstybinis technikos universitetas). Dirbo Tulos ginkl\xc5\xb3 gamykloje, prad\xc5\xbeioje meistru, po to \xe2\x80\x93 in\xc5\xbeinieriumi konstruktoriumi. 1935 m. per\xc4\x97jo \xc4\xaf konstravimo biur\xc4\x85, dalyvavo konstruojant 12,7 mm stambaus kalibro kulkosvaid\xc4\xaf. \xc5\xa0io kulkosvaid\xc5\xbeio pagrindu v\xc4\x97liau sukonstravo kulkosvaid\xc4\xaf UB. Konstravo ir aviacines patrankas, i\xc5\xa1 kuri\xc5\xb3 pla\xc4\x8diausiai naudojama buvo B-20._NEWLINE_Mir\xc4\x97 1950 m. rugpj\xc5\xab\xc4\x8dio 23 d. Tuloje._NEWLINE_Jo konstruktori\xc5\xa1k\xc4\x85 veikl\xc4\x85 prat\xc4\x99s\xc4\x97 s\xc5\xabnus Sergejus Berezinas (\xd0\xa1\xd0\xb5\xd1\x80\xd0\xb3\xd0\xb5\xd0\xb9 \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\x91\xd0\xb5\xd1\x80\xd0\xb5\xd0\xb7\xd0\xb8\xd0\xbd ; mir\xc4\x99s 2005 m.). 1960 m. baig\xc4\x99s Tulos politechnikos institut\xc4\x85 at\xc4\x97jo dirbti \xc4\xaf KBP, k\xc5\xabr\xc4\x97 BMP-3 ir BMP-4.'